google/wiki40b huggingface dataset:
Κυπρο-Ισραηλινές σχέσεις

Ιστορία

Η πρώτη επαφή Κύπρου-Ισραήλ έλαβε χώρα στα τέλη του 19ου και στις αρχές του 20ου αι., όταν έγιναν προσπάθειες σύστασης εβραϊκών αγροτικών κοινοτήτων στο νησί. Κατά την διάρκεια του Β Παγκοσμίου Πολέμου και αμέσως μετά, η Κύπρος έγινε ο τόπος διέλευσης πολλών επιζώντων του Ολοκαυτώματος, που προσπαθούσαν να φτάσουν στην υπό βρετανική διοίκηση Παλαιστίνη, πριν από την ίδρυση του Κράτους του Ισραήλ το 1948. Η Κύπρος αποτελούσε τότε βρετανική αποικία. Στο διάστημα 1946-49, περίπου 53.000 Εβραίοι διέμειναν στην Κύπρο σε βρετανικά στρατόπεδα κράτησης, όπου ο κυπριακός λαός τους πρόσφερε παρηγοριά και αλληλεγγύη. Μετά την ίδρυση του Κράτους του Ισραήλ, οι πιο πολλοί από τους κρατούμενους κατάφεραν να επιστρέψουν στην ιστορική πατρίδα τους. Στο μεταξύ, ενόσω περίμεναν για να μεταβούν στο Ισραήλ, 2000 μωρά γεννήθηκαν στην Κύπρο.

Σημερινή συμμαχία

Η επίσκεψη του Πρωθυπουργού του Ισραήλ Βενιαμίν Νεντανιάχου σηματοδότησε νέα εποχή στις Κύπρο- Ισραηλινές σχέσεις, αφού μετέβηκε για πρώτη φορά στην Κύπρο από τη χρονιά σύναψης Κύπρο-Ισραηλινών σχέσεων το 1961. Οι σχέσεις Κύπρου - Ισραήλ διάγουν σήμερα την καλύτερη περίοδό τους, δήλωσε ο Ισραηλινός Υπουργός Εξωτερικών Αβιγκντόρ Λίμπερμαν, μετά από συνάντηση που είχε με τον Υπουργό Εμπορίου, Βιομηχανίας και Τουρισμού Νεοκλή Συλικιώτη, στη Λευκωσία τον Απρίλιο του 2012.
Βένταντ Ιμπίσεβιτς

Σε συλλόγους

Η καριέρα του ξεκίνησε το 2004 από την Παρί Σεν Ζερμέν και δύο χρόνια αργότερα μετέβη στη Γερμανία. Αγωνίστηκε σε ομάδες όπως η Αλεμάνια Άαχεν, η Χόφενχαϊμ και η Στουτγκάρδη.
Από τον Αύγουστο του 2015 παίζει στη Χέρτα Βερολίνου και από το 2016 είναι αρχηγός της ομάδας.

Στην εθνική ομάδα

Στην Εθνική Βοσνίας και Ερζεγοβίνης ξεκίνησε να παίζει το 2007. Ήταν στο ρόστερ τη ομάδας στο Μουντιάλ του 2014. Ανακοίνωσε την αποχώρησή του από την εθνική ομάδα το 2017.

Προσωπική ζωή

Σε μικρή ηλικία έφυγε από τη χώρα του εξαιτίας του πολέμου και εγκαταστάθηκε στην Ελβετία και αργότερα στις ΗΠΑ. Ο Ιμπίσεβιτς είναι Μουσουλμάνος.
Παύλος Π. Καλλιγάς

Βιογραφικά στοιχεία

Γεννήθηκε στο Λονδίνο και ήταν γιος του Πέτρου Καλλιγά και της Ιουλίας Ράλλη, μέλος της γνωστής χιώτικης οικογένειας των εμπόρων. Σπούδασε χημεία στο Πανεπιστήμιο της Οξφόρδης και το 1907 εγκαταστάθηκε στο Μόναχο για να σπουδάσει ζωγραφική στην εκεί Ακαδημία. Την περίοδο 1922 - 1928 διατηρούσε ατελιέ στους Αέρηδες στην Πλάκα, επί της οδού Διογένους αριθμού 4, μαζί με τους Περικλή Βυζάντιο και Φωκίωνα Ρωκ. Συμμετείχε στις Μπιενάλε της Βενετίας (1934, 1936). Έργα του φιλοξενούνται στην Εθνική Πινακοθήκη της Ελλάδος. 
Απεβίωσε το 1942 στην Αθήνα. Ήταν παντρεμένος δύο φορές, με την Κούλα Ζερβού και με την Λίζυ Ορφανίδη αποκτώντας δύο παιδιά: την Μάγια Καλλιγά και τον Πέτρο Καλλιγά.
Στοές της αρχαίας Αθήνας

Οι στοές είναι σύνηθες αρχιτεκτονικό και διακοσμητικό στοιχείο της αρχαίας Αθήνας, ιδίως της αρχαίας αγοράς. Δεν έλειπε από τις αγορές, γυμναστήρια, παλαίστρες, θέατρα, λουτρά και άλλους δημόσιους χώρους και εγκαταστάσεις. Χρησίμευε ως καταφύγιο από τις καυτές ακτίνες του ήλιου, τόπος περιπάτου και συγκεντρώσεως, διδασκαλίας και φιλοσοφικών διαλόγων. Ήταν πλούσια διακοσμημένες με σκηνές από τον πολιτικό, θρησκευτικό και πολεμικό βίο των Ελλήνων. Τρεις ήταν οι σημαντικότερες στοές αρχικά. Η Βασίλειος Στοά, των Ερμών και η Πεισιανάκτειος, ενώ αργότερα ανεγέρθηκαν και άλλες.
Ήδη από τον 3ο αι. π.Χ. η πόλη της Αθήνα άρχισε να καλλωπίζεται και να πλουτίζεται με νέα μεγαλοπρεπή οικοδομήματα και με γλυπτά. Οι ξένοι ηγεμόνες ήθελαν με αυτό τον τρόπο να συνδέσουν το όνομά τους με την καθεξοχή πόλη του ιδεώδους και του πολιτισμού. Ο Άτταλος Β΄ της Περγάμου έκτισε την ομώνυμη στοά, καλλώπισε την Ακαδημία και ίδρυσε τέσσερα αγάλματα επί της νίκης του κατά των Γαλατών. Ο Ευμένης Β΄ επίσης έκτισε την στοά που φέρει το όνομά του, ενώ ο Πτολεμαίος της Αιγύπτου έκτισε λαμπρό γυμνάσιο στα βορειοανατολικά της Αγοράς. Ίδρυσε και σπουδαία Βιβλιοθήκη για την μόρφωση της Αθηναϊκής νεολαίας.
Λίμπερα (μυθολογία)

Η Λίμπερα ήταν πρώιμη θεά της ρωμαϊκής μυθολογίας.
Ήταν κόρη του Λίμπερ και της Κέρες, στην Ελληνική μυθολογία ταυτιζόταν με την Περσεφόνη. Ήταν θεά της γονιμότητας και της γης.
Ψάθι Πάφου

Τοποθεσία

Το χωριό είναι κτισμένο σε υψόμετρο 455 μέτρων πάνω από την επιφάνεια της θάλασσας. Στα δυτικά συνορεύει με το Πολέμι, στα βόρεια με την Δρυνιά, στα βορειοανατολικά με τη Μηλιά, στα ανατολικά με τον Άγιο Δημητριανό και στα νότια με τη Χούλου.

Ιστορία

Ένα γνωστό ιστορικό στοιχείο για το Ψάθι αποτελεί το γεγονός ότι την εποχή της Φραγκοκρατίας και της Ενετοκρατίας αποτελούσε φέουδο. Σύμφωνα με τον Φλώριο Βουστρώνιο, είχε παραχωρηθεί στον Πέτρο ντ΄ Αβίλα. Στη συνέχεια, είναι γνωστό ότι παραχωρήθηκε ως δώρο από τον βασιλιά Ιάκωβο Β΄ στην Βέρα Τζιμπλέτ, παραμάνας ή οικοτρόφου της βασίλισσας Αικατερίνη Κορνάρο.
O sancta simplicitas

Η λατινική φράση "O sancta simplicitas", που ερμηνεύεται στην ελληνική "Ω θεία απλότης" οφείλεται στον Τσέχο κληρικό και καθηγητή Πανεπιστημίου, φιλόσοφο και μεταρρυθμιστή Ιωάννη Ούσιο, ή Γιαν Χους, (Jan Hus) 1369-1415, που κατά τη στιγμή της δια πυράς καταδίκης του είδε μία γριούλα να κουβαλάει ξύλα και να ρίχνει στη φωτιά προκειμένου να την αναζωπυρώσει, οπότε και αναφώνησε «ω, θεία απλότης!»
Η φράση αυτή έχει καθιερωθεί να λέγεται σκωπτικά για ιδιαίτερα αφελείς ανθρώπους ή προς χαρακτηρισμό αφελέστατων δηλώσεων.
Θανάσης Πρίττας

Σε συλλογικό επίπεδο

Ξεκίνησε την καριέρα του από τον Ποσειδώνα Νέας Μηχανιώνας στη Γ' Εθνική, με τον οποίο σε 34 συμμετοχές είχε 4 γκολ. Το όνομά του έγινε ευρύτερα γνωστό όταν, σε ηλικία 19 ετών, σκόραρε το μοναδικό γκολ με το οποίο η ομάδα του απέκλεισε στις 11 Νοεμβρίου 1998 την ΑΕΚ, για τον θεσμό του κυπέλλου Ελλάδας.
Ακολούθως μεταπήδησε στη Skoda Ξάνθη με την οποία είχε 97 συμμετοχές και 5 γκολ στο πρωτάθλημα. Επόμενος σταθμός της καριέρας του ήταν ο Ηρακλής, με τον οποίο αγωνίστηκε σε 41 αγώνες σημειώνοντας 2 γκολ.
Το καλοκαίρι του 2007 ο Πρίττας συμφώνησε με τον Άρη Θεσσαλονίκης, όπου παρέμεινε 5 χρόνια.
Το 2012 υπέγραψε στον Πανθρακικό, όμως τον Ιανουάριο του 2013 επέστρεψε στη Skoda Ξάνθη, έπειτα από οκτώ χρόνια απουσίας.
Το καλοκαίρι του 2013 συμφώνησε να συνεχίσει την καριέρα του στην Καβάλα, από την οποία αποχώρησε τον Δεκέμβριο του ίδιου χρόνου.

Στην Εθνική Ελλάδας

Κορυφαία στιγμή στην καριέρα του υπήρξε η κλήση του από τον Ότο Ρεχάγκελ στην εθνική Ελλάδας για την τελική φάση του Μουντιάλ 2010, που διεξήχθη στη Νότια Αφρική. Κατέχει μάλιστα ένα ιδιαίτερο ρεκόρ, καθώς είναι ο μοναδικός ποδοσφαιριστής της Ελλάδας που ενώ έχει κληθεί σε τελική φάση μεγάλης διοργάνωσης, δεν έχει καμία συμμετοχή με τη γαλανόλευκη φανέλα.
Πολιόχνη VII (ιώδης περίοδος)

Η Ιώδης περίοδος της Πολιόχνης, της προϊστορικής πόλης που ανακαλύφθηκε στην ανατολική Λήμνο, κοντά στο χωριό Καμίνια, αποτελεί το κύκνειο άσμα της πόλης και αντιστοιχεί στην περίοδο 1700-1400 π.Χ. σύμφωνα με τη χρονολόγηση της Ιταλικής Αρχαιολογικής Σχολής Αθηνών.

Αρχαιολογικές πληροφορίες

Η Ιώδης Πολιόχνη δεν παρουσίασε κάτι καινούργιο πολιτισμικά. Είναι επηρεασμένη από τον πρωτομυκηναϊκό και το μινωικό πολιτισμό, όπως προκύπτει από την ύπαρξη πλήθους αγγείων.
Σίγουρα οι μύθοι για τον Κρητικό στην καταγωγή βασιλιά της Λήμνου, το Θόαντα και για την θεσσαλικής καταγωγής γυναίκα του Μύρινα έχουν κάποιο ιστορικό υπόβαθρο, που αντιστοιχεί μάλλον σε αυτή την εποχή. Κάποια συμμαχία μεταξύ Μινωιτών και Μινύων πρέπει να υπήρξε σχετικά με την κυριαρχία στη Λήμνο.
Πάντως το κέντρο βάρος της ζωής στο νησί έχει μετατοπιστεί πλέον στο Κουκονήσι, το οποίο αυτή την περίοδο γνωρίζει μεγάλη ακμή. Είναι σίγουρο ότι η παρακμή της Πολιόχνης συνέβαλε σε αυτή την εξέλιξη.
Κώστας Ευαγγελάτος

Εργα σε συλλογές

Έργα του βρίσκονται σε συλλογές έργων τέχνης, όπως και στο Ινστιτούτο Τεχνών της  Τράπεζας της Ελλάδας, στο Μουσείο της Πόλεως των Αθηνών, την Πινακοθήκη της Φιλοσοφικής Σχολής του Πανεπιστημίου Αθηνών, στην ΤΕΧΝΗ-Μακεδονική Εταιρία Καλών Τεχνών, στη Δημοτική Πινακοθήκη Αθηνών, του Αμερικανικού Κολλεγίου Ελλάδας (ACG Art συλλογή), στο Φωτογραφικό Αρχείο του Μουσείου Μπενάκη, στο αρχηγείο του Πολεμικού Ναυτικού, στη Δημοτική Πινακοθήκη Θεσσαλονίκης, στο Ευρωπαϊκό Κέντρο Τέχνης στην Παιανία, στο Τμήμα ΜΜΕ και Επικοινωνίας ΤΕΙ Ιονίων Νήσων στο Αργοστόλι, στην Αναγνωστική Εταιρία Κερκύρας, στο Ιόνιο Πανεπιστήμιο στην Κέρκυρα, στην  Πινακοθήκη του Δήμου Κερκυραίων, στο Ίδρυμα Αρχιεπισκόπου Μακαρίου στη Λευκωσία , στο Πατριαρχείο Αλεξανδρείας, στην Ελληνική Πρεσβεία στη Γαλλία, στο ελληνικό και κυπριακό Προξενείο στο Παρίσι, στο Πανεπιστήμιο Φόρνταμ (Fordham) της Νέας Υόρκης κλπ.
Συνοικία Δόλπα

Γεωγραφία

Η Δόλπα είναι η μεγαλύτερη συνοικία του Νεπάλ και μια από τις δύο συνοικίες που ακουμπάει τους πρόποδες των Ιμαλαΐων. Έχει έκταση 7,889 km2 (3,046 τ.μ.) και καλύπτει το 5.36% της συνολικής έκτασης. Είναι η ανατολικότερη συνοικία του Καρνάλι και βρίσκεται βορειοδυτικά του Νεπάλ. Είναι .
Συνορεύει με τις συνοικίες του Καρνάλι Τζούμλα και Μουγκού στα δυτικά, τις συνοικίες του Τζανακπούρ Μιάνγκντι, Τζατζαρκότ και Ρουκούμ στα νότια, τη συνοικία του Νταουλαγκίρι Μουστάνγκ στα ανατολικά και με το Θιβέτ της Κίνας στα βόρεια και βορειοανατολικά.

Προστατευμένες περιοχές

Ένα μεγάλο μέρος της Δόλπα προστατεύεται από το Εθνικό Πάρκο της Σέι Ποκσούμδο. Το όνομα Σέι βγήκε από το Μοναστήρι Σέι τον 12ο αιώνα και το Ποκσούμδο από την βαθύτερη λίμνη του Νεπάλ τη λίμνη Ποκσούνδο. Το πάρκο προστατεύει ζώα προς εξαφάνιση, όπως λεοπαρδάλεις, ελάφια και τον Θιβετιανό λύκο.

Δημογραφία

Η Δόλπα έχει συνολικό πληθυσμό 29.545 κατοίκων. Οι περισσότεροι από αυτούς είναι Ινδουιστές (60%) και οι υπόλοιποι (40%) είναι Βουδιστές. Από το συνολικό πληθυσμό το 5.05% ανήκει στη θρησκεία Μπόνπο.

Δραστηριότητες

Οι κύριες ασχολίες στην Δόλπα είναι η γεωπονία και η δουλειά υπηρετών. Η γεωπονία είναι πιο συνηθισμένη (79.5%) από τη δουλειά υπηρετών (2%).
Κυδωνιά Αιτωλοακαρνανίας

Γεωγραφία - Ιστορία

Η Κυδωνιά βρίσκεται στις βόρειες πλαγιές του όρους Πύργος, στα ΒΑ σύνορα του Δήμου Ναυπακτίας με το Δήμο Δωρίδας. Απέχει 88 χλμ. Β. από τη Ναύπακτο και 15,5 χλμ. ΒΔ. από την Αρτοτίνα. Το όνομά της μετά την περίοδο της τουρκοκρατίας ήταν Ζηλίστα ή Ζελίστα και το 1835, μετά την επανάσταση του 1821, ορίστηκε έδρα του Δήμου Οφιονείας. Το 1927 ο οικισμός μετονομάζεται σε Οξυά και το 1928 σε Κυδωνιά, ενώ το 1940 διορθώνεται σε Κυδωνέα. Ο Γάλλος περιηγητής Φρανσουά Πουκεβίλ την κατονομάζει με το όνομα Ζελίστα στον κατάλογο των χωριών της περιοχής Κραβάρων να κατοικείται από 60 οικογένειες.
Αρτσβίκ

2010–Παρόν: 2017

Το 2016, η Αρτσβίκ ανακοινώθηκε ως συμμετέχουσα στο Depi Evratesi, η αρμένικη εθνική επιλογή για να βρουν τον εκπρόσωπο τους για την Eurovision 2017. Κατά την διάρκεια του σόου, ήταν μέλος της ομάδας του Εσσάι Αλτουνιάν. Ανακοινώθηκε νικήτρια στις 24 Δεκεμβρίου του 2016 και θα εκπροσωπήσει την Αρμενία στην Eurovision 2017.
Ζαν-Βικτόρ Ταρώ

Βιογραφία

Γεννήθηκε το 1767 στο Le May-sur-Èvre της δυτικής Γαλλίας. Με το ξέσπασμα της Γαλλικής Επανάστασης συμμετείχε ενεργά στις τάξεις των επαναστατών και το 1792 ήταν υπασπιστής στο Β' τάγμα εθελοντών της Δημοκρατίας του Μάιντς (γαλλικό προτεκτοράτο), ενώ το 1794 ήταν διοικητής της ταξιαρχίας των Αρδεννών. Το 1799 αναδείχτηκε σε διοικητή ταξιαρχίας στη γαλλική Στρατιά του Δούναβη και συμμετείχε στις μάχες του Ostrach και του Stockach ενάντια στα στρατεύματα της Αυστρίας. Παράλληλα προήχθη σε υποστράτηγο και τοποθετήθηκε από τον Αντρέ Μασσενά στην πρώτη γραμμή της άμυνας της Ζυρίχης, δίχως όμως να μπορέσει να αναχαιτίσει τις δυνάμεις των Αυστριακών, με αποτέλεσμα η πόλη να καταληφθεί από τον εχθρό. Το 1801 διορίστηκε διοικητής του Στρασβούργου και το 1808 έλαβε από τον Ναπολέοντα Α΄ τον τίτλο του βαρώνου. Το 1809 ανέλαβε τη διοίκηση της Α' Μεραρχίας του Β' Σώματος Στρατού της Μεγάλης Στρατιάς υπό τη γενική αρχηγία του Ζαν Λαν και πολέμησε στις μάχες του Άσπερν-Έσσλινγκ και του Βαγκράμ. Στις 11 Μαΐου  του 1809 τραυματίστηκε κατά την επιχείρηση κατάληψης της Βιέννης, η οποία επιτεύχθηκε δύο μέρες αργότερα με τις δυνάμεις του ιδίου και του Νικολά Ουντινό να παρελαύνουν στους δρόμους της πόλης υπό τις εχθρικές διαθέσεις των κατοίκων. Τον Αύγουστο του ίδιου έτους τιμήθηκε με το Παράσημο της Λεγεώνας της Τιμής.
Το 1812 ανέλαβε τη διοίκηση της 24ης Μεραρχίας του VII Σώματος Στρατού της Μεγάλης Στρατιάς. Αργότερα, ως επακόλουθο της διαμάχης μεταξύ του επικεφαλής του VII Σώματος (το συγκροτούσαν στρατεύματα του βασιλείου της Βεστφαλίας) Ιερώνυμου Βοναπάρτη και του στρατιωτικού συμβούλου του, υποστράτηγου Ντομινίκ Βαντάμ, ο Ταρώ ορίστηκε από τον Ναπολέοντα προσωρινός διοικητής της μεραρχίας μέχρι την άφιξη του στρατάρχη Ζουνώ που θα αντικαθιστούσε τον Ιερώνυμο. 
Αργότερα ο Ταρώ έλαβε μέρος στη μάχη του Μποροντίνο. Παρά την επικράτηση των δυνάμεων του Ναπολέοντα, τα βεστφαλικά στρατεύματα στα οποία υπηρετούσε ο Ταρώ υπέστησαν βαριές απώλειες, καθώς βρέθηκαν εκτεθειμένα στο ρωσικό πυροβολικό. Μάλιστα ο ίδιος ο Ταρώ τραυματίστηκε θανάσιμα και υπέκυψε στα τραύματά του στις 26 Σεπτεμβρίου στο Μόζαϊκ, όπου είχαν στρατοπεδεύσει οι γαλλικές δυνάμεις.
Γουσταύος Αδόλφος του Μεκλεμβούργου-Γκύστρο

Βιογραφία

Ήταν ο μόνος (επιζήσας) γιος του Ιωάννη-Αλβέρτου Β΄ δούκα του Μεκλεμβούργου και της Ελεονόρας-Μαρίας των Ασκάνια, κόρης του Χριστιανού Α΄ πρίγκιπα του Άνχαλτ-Μπέρνμπουρκ.
Το 1695 απεβίωσε στο Γκύστροβ σε ηλικία 62 ετών. Ο μόνος γιος του Κάρολος είχε απεβιώσει από το 1688, έτσι το Γκύστροβ περιήλθε στον Φρειδερίκο-Γουλιέλμο δούκα του Μεκλεμβούργου-Σβερίν του κύριου κλάδου, αν και το διεκδίκησε η πρωτότοκη κόρη του Μαρία με τον σύζυγό της.
Στήλη του Έφιππου νεανία

Η στήλη του έφιππου είναι αρχαίο αττικό επιτάφιο ανάγλυφο. Βρίσκεται στην Ρώμη.

Περιγραφή

Ο έφιππος δεν αποτελεί την κύρια παράσταση της στήλης. Ο νεκρός απεικονίζονταν επάνω από το σωζόμενο τμήμα, και ήταν πολύ μεγαλύτερου μεγέθους, αν κρίνουμε από το ορατό τμήμα των ποδιών. Ο νεκρός προφανώς είχε το παρουσιαστικό του οπλίτη και ίσως ομοίαζε με αυτό της στήλης του Αριστίωνος που βηματίζει προς τα δεξιά με τα δύο πέλματα να ακουμπούν στο έδαφος, ενώ στο αριστερό χέρι είναι οπλισμένος με δόρυ που ακουμπάει στην γη. Κάτω από την ζώνη που παριστάνει το έδαφος βρίσκεται ο εικονιζόμενος έφηβος καβάλα στο άλογο. Άλογο και καβαλάρης στέκουν ακίνητοι κοιτάζοντας προς την ίδια κατεύθυνση όπως και ο πολίτης. Ο έφηβος κρατάει στο αριστερό τα ινία, και δυο ακόντια στο δεξί.

Ιστορική τοποθέτηση

Η στήλη ανήκει στην εποχή πριν από τους Περσικούς πολέμους.
412 Ελιζαμπέτα

Φυσικά χαρακτηριστικά

Η διάμετρος της Ελιζαμπέτας υπολογίσθηκε σε 91 χιλιόμετρα (από δεδομένα του IRAS), ενώ η μάζα της εκτιμάται σε 788 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το άλβεδό της είναι 0,054 (από δεδομένα του IRAS). Η Ελιζαμπέτα περιστρέφεται γύρω από τον εαυτό της μία φορά κάθε 19 ώρες και 40 λεπτά, μία αρκετά αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 100 ως 105 περίπου βαθμούς Κελσίου κάτω από το μηδέν.
Δημήτρης Πέλκας

Σε συλλογικό επίπεδο

Ξεκίνησε από τις ακαδημίες του ΠΑΟΚ το 2007, αγωνίστηκε στα μικρότερα τμήματα του συλλόγου και πέντε χρόνια αργότερα, το 2012 προωθήθηκε στην ομάδα των ανδρών. Το 2013 παραχωρήθηκε ως δανεικός για έναν χρόνο στον Απόλλωνα Καλαμαριάς, ενώ την επόμενη χρονιά δόθηκε εκ νέου ως δανεικός στην πορτογαλική Βιτόρια Σετούμπαλ.
Το 2015 επέστρεψε στον ΠΑΟΚ, ανανεώνοντας το συμβόλαιό του μέχρι το 2018. Τις επόμενες δύο χρονιές (2015–16 και 2016–17) ήταν από τις βασικές επιλογές των προπονητών της ομάδας, ενώ την τελευταία (2016-17) έφτασε στην κατάκτηση του πρώτου τίτλου στην καριέρα του, του κυπέλλου Ελλάδας, στον τελικό του οποίου ο ΠΑΟΚ επικράτησε της ΑΕΚ με 2-1, χωρίς ο ίδιος να αγωνιστεί. Την επόμενη χρονιά είχε σαφώς αναβαθμισμένο ρόλο στην ομάδα. Στο φινάλε μάλιστα της σεζόν στέφθηκε ξανά κυπελλούχος Ελλάδος, για δεύτερη συνεχόμενη χρονιά. Στον τελικό ο ΠΑΟΚ αντιμετώπισε ξανά την ΑΕΚ και αυτή την φορά την κέρδισε με σκορ 2-0, ενώ ο ίδιος έπαιξε σε όλο τον αγώνα και σκόραρε το δεύτερο γκολ της ομάδας του. Την επόμενη χρονιά αποτέλεσε ξανά μία από τις σταθερές επιλογές για την ενδεκάδα, ενώ αποτέλεσε έναν από τους τρεις αρχηγούς της ομάδας. Η χρονιά είχε καλή κατάληξη για τον ίδιο και την ομάδα αφού εκτός από το πρωτάθλημα έφτασε και στην κατάκτηση του κυπέλλου κάνοντας το νταμπλ.

Στις εθνικές ομάδες

Υπήρξε διεθνής με τις εθνικές ομάδες Νέων και Ελπίδων την περίοδο μεταξύ 2011-2013.
Το 2015 κλήθηκε για πρώτη φορά στην Ανδρών, πραγματοποιώντας το ντεμπούτο του στις 8 Οκτωβρίου στον εκτός έδρας αγώνα με τη Βόρεια Ιρλανδία για τα προκριματικά του Euro 2016, όπου πέρασε ως αλλαγή αντικαθιστώντας τον Παναγιώτη Κονέ.
Πανελλήνιο πρωτάθλημα στίβου γυναικών 2011

Το 76ο Πανελλήνιο πρωτάθλημα στίβου γυναικών 2011 διεξήχθη στις 29–30 Ιουλίου 2011 στο Ολυμπιακό Στάδιο, στην Αθήνα. Στη συνολική βαθμολογία των συλλόγων συμπεριελήφθησαν και οι βαθμοί από τα Πανελλήνια πρωταθλήματα 2011 στα 10.000μ, έπταθλο και 20.000μ βάδην, τα οποία έγιναν σε ξεχωριστές ημερομηνίες και του Μαραθωνίου 2010. Πρωταθλήτρια αναδείχθηκε η ΑΕΚ για πρώτη φορά στην ιστορία της.
Νιμρούζ (περιοχή)

Η Νιμρούζ είναι μία από τις 34 διοικητικές περιφέρειες (νομούς) του Αφγανιστάν. 
Βρίσκεται ακριβώς στο νοτιοδυτικό τμήμα της Χώρας, στα σύνορα με το Ιράν, δυτικά, και με το άλλοτε Βαλουχιστάν, νότια, που σήμερα περιλαμβάνεται στο Πακιστάν. Είναι η περισσότερο αραιοκατοικημένη περιοχή της Χώρας, αν και μία από τις μεγαλύτερες σε έκταση που φθάνει περίπου τα 41.000 τ.χλμ. Ο πληθυσμός της, κατ΄ εκτίμηση, το 1980 αριθμούσε περί τους 115.000 κατοίκους ενώ το 2002 είχε φθάσει τους 149.000 κατοίκους. Περιλαμβάνει σήμερα 5 επαρχίες. Επικρατούσα γλώσσα στη περιοχή είναι η περσική πάστο ή παστούν.
 
Πρωτεύουσα του νομού είναι η Ζαράντς, της ομώνυμης επαρχίας.

Επαρχίες

Οι 5 υπαγόμενες επαρχίες στο νομό Νιμρούζ, κατ΄ αλφαβητική σειρά, είναι: η Ζαράντς όπου και η ομώνυμη πρωτεύουσα του νομού, η Κανγκ, η Κας Ροντ, η Σακχανσούρ και η Σαχάρ Μπουρζάκ.
Χρήστος Αντωνίου (ποδοσφαιριστής)

Ο Χρήστος Αντωνίου είναι γεννημένος στις 14 Φεβρουαρίου 1998 στην Αθήνα και από τα 12 χρόνια του ανήκει στα τμήματα υποδομής της ΑΕΚ. Είναι ακραίος μέσος, ενώ έχει αγωνιστεί και ως κεντρικός επιθετικός. Έχει αγωνιστεί στην Εθνική Παίδων τη σεζόν 2014-2015. Από τις 21/8/2017 έχει υπογράψει επαγγελματικό συμβόλαιο με την ΑΕΚ. Το καλοκαίρι του 2018 δόθηκε ως δανεικός στον Εργοτέλη.
Κύπελλο ΟΥΕΦΑ 1996-1997

Το Κύπελλο ΟΥΕΦΑ 1996-1997 κατακτήθηκε από τη ΦΚ Σάλκε 04 κερδίζοντας σε διπλό τελικό την Ίντερ Μιλάνου.
Χριστιανός του Όλντενμπουρκ

Βιογραφία

Γεννήθηκε στο Ράστεντε και είναι ο μόνος γιος του Αντωνίου-Γκύντερ τιτουλάριου μέγα δούκα του Όλντενμπουρκ και της Αμελί, κόρης του Ούντο πρίγκιπα του Λέβενσταϊν-Βέρτχαϊμ-Φρόιντενμπερκ.
Σπούδασε και έλαβε δίπλωμα στις Επιχειρήσεις. Ο πάππος του Ούντο ανήκε σε πλάγιο κλάδο του Οίκου του Βίττελσμπαχ, που δημιουργήθηκε από μοργανατικό γάμο: είναι απόγονος του Λουδοβίκου Α΄ κόμη του Λέβενσταϊν, μόνου γιού του Φρειδερίκου Α΄ εκλέκτορα του Παλατινάτου και της με μοργανατικό γάμο συζύγου του Κλάρας Τοττ.
Διαδέχθηκε το 2014 τον πατέρα του ως τιτουλάριος μέγας δούκας του Όλντενμπουρκ.
Νικόλαος Νίκας

Βιογραφία

Γεννήθηκε το 1802 στο ορεινό χωριό Σποδιάνα (σήμερα Χρυσοπηγή) της ιστορικής περιοχής των Νεζερών, ευρισκόμενο στο όρος Ερύμανθος. Σπούδασε ιατρική στο Ιάσιο, την πρωτεύουσα της Μολδοβλαχίας, σταλμένος από το μητροπολίτη θείο του και αδελφό του πατέρα του. Στις αρχές του 1821, όταν ξέσπασε η Ελληνική Επανάσταση στην Μολδοβλαχία με πολιτικό και στρατιωτικό ηγέτη τον Αλέξανδρο Υψηλάντη, έσπευσε όπως και άλλοι που σπούδαζαν εκεί, να καταταγεί στον Ιερό Λόχο. Το 1823 επέστρεψε στην Ελλάδα ως εκατόνταρχος στα Νεζερά. Πολέμησε με μεγάλη γενναιότητα στην πολιορκία της Πάτρας, στην μάχη της Ακράτας, στην ηρωική έξοδο του Μεσολογγίου και στην μάχη της Καυκαριάς όπου ο Ιμπραήμ υπέστη πανωλεθρία. 
Υπάρχει επίσης το ενδεχόμενο μέσω αναφορών πως ο Νίκας κάποια στιγμή απέκτησε και τον τίτλο του χιλίαρχου, συγκεντρώνοντας στρατιωτικό σώμα περίπου 1.000 ανδρών, χωρίς αυτό βέβαια να απόλυτα βάσιμο και αδιαμφισβήτητο σήμερα.
Μετά την Απελευθέρωση, εγκαταστάθηκε μόνιμα στο Μάνεσι Καλαβρύτων και παντρεύτηκε με την Φωτεινή, κόρη του επίσης οπλαρχηγού Ιωάννη Κοντογεωργάκη, με την οποία απέκτησε τέσσερις γιους. Τρία από τα παιδιά του έγιναν νομικοί και ένας γιατρός, που αργότερα εξελέγη και δήμαρχος Λαπαθών της Επαρχίας Καλαβρύτων. 
Ο Νίκας κάποια χρόνια μετά την λήξη της Επαναστάσεως έλαβε το τιμητικό μετάλλιο Αριστείο του Αγώνα που θεσπίστηκε από το Βασίλειο της Ελλάδας με Β.Δ. της 20ης Μαΐου του 1834 και του απονεμήθηκε η ανώτερη τάξη του το Αργυρούν Αριστείο που απονεμόταν σε αξιωματικούς για την προσφορά τους στον εθνικό αγώνα.
Ιωάννα της Αραγωνίας, βασίλισσα της Νάπολης

Βιογραφία

Ήταν η τρίτη κόρη τού Ιωάννη Β΄ της Αραγωνίας και της 2ης συζύγου του Ιωάννας των Ιβρέα-Καστίλης, κόρης τού Φαδρίκε Ενρίκεθ κόμη της Μεντόθα. 
Γεννήθηκε στη Βαρκελώνη. O εξάδελφός της Φερδινάνδος Α΄ την ζήτησε σε γάμο. Ο Ιωάννης Β΄ συμφώνησε και υπέγραψε το σύμφωνο γάμου το 1476, δίνοντας προίκα 100.000 χρυσά φλωρίνια, τα δουκάτα/πόλεις Σορρέντο, Τεάνο, Ισέρνια, Τεράμο, Σουλμόνα, Φρανκαβίγια, Νόσερα και 20.000 δουκάτα ετησίως. Το επόμενο έτος ο διάδοχος Αλφόνσος (Β΄), τότε δούκας της Καλαβρίας, γιος τού Φερδινάνδου Α΄ από τον πρώτο του γάμο, τη συνοδευσε με το πλοίο από την Ισπανία στη Νάπολη (11 Ιουνίου - 1 Σεπτεμβρίου). Ο γάμος έγινε στις 14 Σεπτεμβρίου 1477 από τον Ροδρίγο Βοργία, μέλλοντα πάπα Αλέξανδρο ΣΤ΄. Η Ιωάννα έκανε το 1479 και το 1480 δύο τέκνα, την Ιωάννα και τον Κάρολο, ο οποίος απεβίωσε 6 ετών από τύφο.
Ηράκλειον Αιγύπτου

Γεωγραφική θέση

Από μια στήλη που βρέθηκε στην Ναυκρατίδα το 1899 ξέρουμε ότι οι Αιγύπτιοι το ονόμαζαν λιμάνι στην θάλασσα των Ελλήνων. Το σημείο αυτό βρίσκεται σήμερα σε βάθος δέκα μέτρα μέσα στη θάλασσα και έξι χιλιόμετρα στα ανοιχτά της σημερινής ακτής, σε θέση που ανακαλύφθηκε το 2001 από την αρχαιολογική ομάδα του Φρανκ Γκοντιό. Η πόλη ήταν κτισμένη επάνω σε νησιά που συνδέονταν με γέφυρες. Οι αρχαιολογικές έρευνες αποκάλυψαν τα ερείπια πολλών συνοικειών και πάνω από εξήντα ναυαγισμένα καράβια που χρονολογούνται από τον 6ο π.Χ. ως τον 2ο αιώνα (μ.Χ.).

Ο ναός του Ηρακλή

Το όνομα της πόλης ανάγεται στον περίφημο ναό που ήταν φημισμένος σε ολόκληρο τον αρχαίο κόσμο και ήταν αφιερωμένος στον ημίθεο Ηρακλή. Εκεί λένε ότι κατέφυγε ο Πάρης με την Ελένη για να ξεφύγει από τον οργισμένο Μενέλαο, πριν ξεσπάσει ο Τρωικός πόλεμος. Ο ναός αυτός είχε μαντείο και αρχικά ήταν αφιερωμένος στον αιγύπτιο θεό της ιατρικής Χονς, τον οποίο οι Έλληνες ταύτισαν με τον Ηρακλή. Αργότερα το ιερό αφιερώθηκε στον αιγύπτιο θεό Άμωνα, πατέρα του Χονς.

Επιρροή

Το Ηράκλειον ήταν σημαντικό θρησκευτικό κέντρο με αξιόλογη εμπορική κίνηση. Σε στήλη που βρέθηκε αναγράφεται ότι το λιμάνι εισέπρατε φόρο 10% σε όλα τα εμπορεύματα των πλοίων που άραζαν.
Εγιαλέτι των Αδάνων

Ιστορία

Δημιουργήθηκε το 1608 όταν και το υποτελές στους Οθωμανούς κρατίδιο των Ραμαντάνογλου που ανήκε ενσωματώθηκε στην αυτοκρατορία. Περιελάμβανε σχεδόν ολόκληρη την ιστορική περιοχή της Κιλικίας. Το 1830 το εγιαλέτι καταργήθηκε, η περιοχή της Κιλικίας πέρασε υπό την κατοχή της Αιγύπτου. Ξανασυστάθηκε το 1868 με διαφορετική και μικρότερη εδαφική σύσταση και με Σαντζάκια που αποσπάστηκαν από τα βιλαέτια του Χαλεπίου και του Ικονίου. Καταργήθηκε το 1912.
Ζλάταν

Ζλάταν είναι σλαβικό ανδρικό όνομα, το οποίο απαντάται κυρίως σε χώρες όπου κυριαρχούν οι Σλαβικές γλώσσες. Το όνομα αυτό σημαίνει «χρυσός» και θεωρείται ότι προέρχεται από την ελληνική γλώσσα. Στη Ρωσία, σύμφωνα με το Γρηγοριανό ημερολόγιο γιορτάζεται στις 26 και στις 31 Οκτωβρίου. Το αντίστοιχο γυναικείο όνομα είναι Ζλάτα.